# נר יהודה

## פרוש משניות לע"נ הק' יהודה אבנר הי"ד

## בן ר' צבי ואביגיל שיח'

### במברגר

נהרג עקדה"ש בליל ש"ק פר' שמות כ"ג טבת תשס"ג

#### על מסכת נדרים



##### לקט וערך דוד בן אא"מ ר' יצחק הלוי במברגר

קרני שומרון טל' 7929168 – 09

[dav\_bam@yahoo.com](mailto:dav_bam@yahoo.com)

מבוא

יתברך הבורא וישתבח היוצר שהאיר עיני בתורתו ועזרני וסיעני להשלים את קובץ

'נר יהודה' על מסכת נדרים

קבצתי בחוברת זו מה שעלה בידי ממשניות מסכת נדרים, בהן נחלקו שני מפרשי המשנה ר' עובדיה מברטנורא (רע"ב) ור' ישראל ליפשיץ (תפא"י) בפרושיהם על המשנה. מחלוקות אלו נובעות מהסתמכות על הגמרא וראשונים. ניסיתי למצוא את המקורות עליהם מבסס כל אחד את פרושו.

ר' עובדיה עלה מאיטליה בשנת ה' רמ"ח, וכנראה, שכאן סיים את פירושו הגדול למשנה. כמו כן כתב אגרות, בהם מתאר את נסיעתו לארץ הקודש מקומות שונים והחיים בארץ הקודש. רע"ב נקבר במערה בשיפולי הר, שאצל מעיין השלוח בירושלם.

ר' ישראל ליפשיץ, היה אב"ד בכמה קהילות חשובות. פירושו יצא לאור לראשונה ע"י הרב המחבר בדאנציג, בשנת ה' תר"ג, ושנית עם הרחבות הוספות וסכומים, ע"י בן המחבר, ר' ברוך יצחק ליפשיץ בהמבורג בשנת תרכ"ז.מאז הודפסו עוד מהדורות רבות של פרוש זה..

קובץ משניות זה יקרא בשם 'נר יהודה' לזכרון נשמת נכדי בכורי יהודה אבנר הי"ד "ילד שעשועים נכרים בו, פרחי החכמה והיראה, עליו יהמו מעי .כי אחרי נתנו ה' לנו ביום ראשון ז' מרחשון תשמ"ג, לקחו מאתנו בליל ש"ק פרשת שמות, כ"ג טבת תשס"ג, תנצב"ה א"ס."

יהודה אבנר הי"ד למד בישיבת בית ועד לתורה בעתניאל שב"עמק חברון".

בליל ש"ק לס' "ותרא אותו כי טוב הוא ותצפנהו" "זמן קדוש,ויקדש ויקרא, ולא הניחוהו בחיים לגמרה." פרצו שני מרצחים ישמעאלים ימ"ש לישיבה ורצחו אותו ועוד שלושה בחורים יקרים הי"ד.

לזכרו ולעלוי נשמתו חיברתי את החוברת הזו.

אסיים בתפילת ר' נחוניא בן הקנה " יהי רצון שלא יארע דבר תקלה על ידי, ולא אכשל בדבר הלכה, וישמחו בי חברי ... ואשמח בהם".

"שגיאות מי יבין מנסתרות נקני" הלכות הן כהררים התלויים בשערה, ומכיר אני את עצמי שבודאי לא עמדתי על כל פרטיהם ודקדוקיהם של כל המשניות האלו, לכן אבקש מכל מי שימצא דבר מה שיאירני ויעיר לי, על מנת לתקן את המעוות.

"ברכות אביך גברו" תודה וברכה לבני הרב בנימין שיח' שעבר על החוברת, העיר הערות חשובות והוסיף וציין מקורות בכל אשר יפנה יצליח.

ויהיו נא לרצון תורתנו ותפילתנו בעבור נשמת

הק' יהודה אבנר הי"ד

בן ר' צבי הלוי ואביגיל במברגר שיח'.

המובאות ברובן, הועתקו מ"תקליטור תורני" ומתקליטור "הספריה היהודית הממוחשבת".

נדפס בסיוע המועצה הדתית קרני שומרון

טבת תשע"ז

מ ס כ ת נ ד ר י ם

משנה מסכת נדרים פרק ג' משנה א'.

אַרְבָּעָה נְדָרִים הִתִּירוּ חֲכָמִים, נִדְרֵי זֵרוּזִין, וְנִדְרֵי הֲבַאי, וְנִדְרֵי שְׁגָגוֹת, וְנִדְרֵי אֹנָסִים. נִדְרֵי זֵרוּזִין כֵּיצַד, הָיָה מוֹכֵר חֵפֶץ וְאָמַר קוֹנָם שֶׁאֵינִי פוֹחֵת לְךָ מִן הַסֶּלַע, וְהַלָּה אוֹמֵר קוֹנָם שֶׁאֵינִי מוֹסִיף לְךָ עַל הַשֶּׁקֶל, שְׁנֵיהֶן רוֹצִין בִּשְׁלֹשָׁה דִינָרִין. רַבִּי אֱלִיעֶזֶר בֶּן יַעֲקֹב אוֹמֵר, אַף הָרוֹצֶה לְהַדִּיר אֶת חֲבֵרוֹ שֶׁיֹּאכַל אֶצְלוֹ, אוֹמֵר, כָּל נֶדֶר שֶׁאֲנִי עָתִיד לִדּוֹר הוּא בָטֵל, וּבִלְבַד שֶׁיְּהֵא זָכוּר בִּשְׁעַת הַנֶּדֶר:

רע"ב: שניהם רוצים בשלשה דינרים - ולא היה בלבם לשם נדר, אלא המוכר נדר לזרז הלוקח שיוסיף דמים, וכן הלוקח כדי שיפחות המוכר בדמי המקח, הלכך לא הוי נדר. ואע"ג דדברים שבלב אינם דברים, היכא דמוכחא מלתא כי הכא שכן דרך כל מוכרין ולוקחין לעשות כן, אזלינן בתר דברים שבלב:

תפא"י: (ח) שניהן רוצין בשלשה דינרין - ר"ל לכך נתכוונו כשנדרו, ולא נדרו רק לזרוזי זה לזה, וכיון דדברים שבלב אינן דברים, להכי גם בפחות או ביתר מג' דנרין, מותר, אבל בסלע או בשקל אסור למכור, מדעיקר משמעות נדרן כך היה,

וי"א שגם בכהאי גוונא מותר, מיהו בהעמידו שניהן דבריהן ונתבטל המקח, או באומר בפירוש שהתכוון לנדר גמור, הוה נדר [י"ד רל"ב]:

ר"ן נדרים דף כ"א ע"א:

שניהם רוצין בשלשה דינרין - שהמוכר היה דעתו לשלשה ולא נתכוון בנדרו אלא לזרז הלוקח שלא יעמוד על דעתו שאמר ב' דינרין ושיסכים לשלשה וכן הלוקח נתכוון לשלשה ולא נתכוון אלא לזרז המוכר שיסכים לכך ולא יעמוד על דעתו שאמר ארבעה דינרין ומש"ה לא חייל נדרא וטעמא דמלתא לפי שדרכן של מוכר ולוקח בכך ומש"ה לא מיקרו דברים שבלב:

# רא"ש נדרים פרק ג' אות א':

אמר ליה רבינא לרב אשי אמר ליה טפי מסלע ואמר ליה איהו בציר משקל נדרא הוי או זרוזין הוי ולא איפשטא ולחומרא.

## בית יוסף יו"ד רל"ב:

מ"ש נדרי זרוזין - ... ופרשו הרא"ש והר"ן ז"ל מש"ה לא חייל נדריו דבעינן פיו ולבו שוים ...

*סכום: רע"ב : נדרי זררוזין אינם נדרים. = ר"ן ובית יוסף*

*תפא"י: י"א יש לחוש שמא יש כאן נדר = רא"ש*

משנה מסכת נדרים פרק ג' משנה י'.

הַנּוֹדֵר מִשּׁוֹבְתֵי שַׁבָּת, אָסוּר בְּיִשְׂרָאֵל וְאָסוּר בַּכּוּתִים. מֵאוֹכְלֵי שׁוּם, אָסוּר בְּיִשְׂרָאֵל וְאָסוּר בַּכּוּתִים. מֵעוֹלֵי יְרוּשָׁלַיִם, אָסוּר בְּיִשְׂרָאֵל וּמֻתָּר בַּכּוּתִים:

רע"ב: מאוכלי שום - אחד מעשר תקנות שתיקן עזרא שיהיו אוכלים שום לילי שבת, מפני שמרבה הזרע וליל שבת הוא זמן עונה של תלמידי חכמים:

תפא"י: (מו) מאוכלי שום - עזרא תיקן שיאכלו שום בע"ש, מדהוא זמן עונה לרוב בני אדם, והשום מרבה הזרע:

(מז) ואסור בכותים - אית דגרסי ואסור בכותיים, תליא באי נהגו או לא נהגו כותים כך, אמנם מצאתי בספר כרמי שומרון שהכותיים חושבין לחטא לבעול נשותיהן בשבת וכוללין זה בהלאו לא תבערו אש בכל מושבותיכם ביום השבת, [ע"ש צד כ"ז ובהערה שם]:

ר"ן נדרים דף ל"א ע"א:

בתרתי קמייתא - דהיינו שביתת שבת ואכילת שום ישראל וכותים מצווין ועושין:

בית יוסף יו"ד רי"ז:

נדר משובתי שבת - ... אלא שיש נוסחאות שגורסים גבי אוכלי השום מותר בכותיים וכן עיקר. דמשמע ודאי כותים לא חוו אכלי שום בע"ש דהוי תקנת עזרא.

ב"ח יו"ד רי"ז:

נדר משובתי שבת - ...אסור בישראל ואסור בכותיים – כך היא גירסת כל הספרים וכ"כ הרא"ש וכ"כ התוספות.

*הרמב"ם והשו"ע השמיטו דין כותים.*

*סכום: רע"ב: גרס ואסור בכותיים = רב המשניות המודפסות ר"ן רא"ש והתס'.*

*תפא"י: כנראה היתה לפניו גירסא ומותר בכותיים = בית יוסף.*

*המשנה דפוס בערלין בדפוס האדון יוליוס זוטטענפעלד, תרכ"ב כתוב מאוכלי שום אסור בישראל ומותר בכותים.*

*הערה: רע"ב כותב שליל שבת זמן עונה של תלמידי חכמים.*

*תפא"י כתב שליל שבת זמן עונה לרוב בני אדם.*

משנה מסכת נדרים פרק ד' משנה ד'.

המֻדָּר הֲנָאָה מֵחֲבֵרוֹ וְנִכְנַס לְבַקְּרוֹ, עוֹמֵד, אֲבָל לֹא יוֹשֵׁב. וּמְרַפְּאֵהוּ רְפוּאַת נֶפֶשׁ, אֲבָל לֹא רְפוּאַת מָמוֹן. וְרוֹחֵץ עִמּוֹ בְּאַמְבָּטִי גְדוֹלָה, אֲבָל לֹא בִקְטַנָּה. וְיָשֵׁן עִמּוֹ בַּמִּטָּה. רַבִּי יְהוּדָה אוֹמֵר, בִּימוֹת הַחַמָּה, אֲבָל לֹא בִימוֹת הַגְּשָׁמִים, מִפְּנֵי שֶׁהוּא מַהֲנֵהוּ. וּמֵסֵב עִמּוֹ עַל הַמִּטָּה, וְאוֹכֵל עִמּוֹ עַל הַשֻּׁלְחָן, אֲבָל לֹא מִן הַתַּמְחוּי, אֲבָל אוֹכֵל הוּא עִמּוֹ מִן הַתַּמְחוּי הַחוֹזֵר. לֹא יֹאכַל עִמּוֹ מִן הָאֵבוּס שֶׁלִּפְנֵי הַפּוֹעֲלִים, וְלֹא יַעֲשֶׂה עִמּוֹ בָאֹמֶן, דִּבְרֵי רַבִּי מֵאִיר. וַחֲכָמִים אוֹמְרִים, עוֹשֶׂה הוּא בְּרָחוֹק מִמֶּנּוּ:

רע"ב: רפואת ממון - רפואת בהמתו. לפי שחייב אדם לרפאות את חבירו כשחלה, שנאמר (דברים כ"ב) והשבותו לו, לרבות אבדת גופו, ומצוה קעביד, לפיכך אע"פ שהדירו הנאה ממנו מרפאו בידיו כשחלה בגופו. ואם חלתה בהמתו אינו יכול לרפאה בידים מפני שמהנהו, אבל אומר לו סם פלוני יפה לה, סם פלוני רע לה:

תפא"י: (לב) אבל לא רפואת ממון - ר"ל רפואת בהמתו, כשיש רופא אחר, ואפילו דרך לרפאות כך בחנם, דעכ"פ מהנהו, מיהו מותר להודיע סם שירפאנה, וכ"כ באין רופא אחר, ירפאנה ממש דהו"ל כמשיב אבידה [כמשנה ב'] :

סנהדרין דף ע"ג ע"א:

והשבתו לו – לרבות אבדת גופו.אבדת גופו מניין ת"ל והשבתו לו. (דברים כ"ב)

רמב"ם - הלכות נדרים פרק ו' הלכה ט':

חלתה בהמת ראובן לא ירפא אותה שמעון אבל אומר לו עשה לה כך וכך

רא"ש נדרים פרק ד' אות ח':

... והא דמרפא בהמתו בשאין מי שירפאנה משום דהוי כמחזיר לו אבידתו דמצוה קעביד והלה במידי דנפשיה קא מיהני.

ר"ן נדרים דף מ"א ע"ב:

אלא רפואת נפש גופו - ומתוקמא בשנכסי רופא אסורים על החולה ומשום הכי לא ירפא בהמתו וכשיש שם רופא אחר דאי לא שרי לרפאותה דהא תנן מחזיר לו אבידתו ואין לך השבה גדולה מזו אלא ודאי כשיש רופא אחר עסקינן ואפילו הכי מרפאהו רפואת נפש דהיינו גופו לפי שלא מן הכל אדם זוכה להתרפאות והכי איתא בירושלמי:...

טור יורה דעה סימן רכ"א

... ולא ירפא לבהמתו ואפילו אם אין דרך ליתן שכר לרופא אבל יכול לומר לו סם פלוני יפה לה והוא יעשנו ואם אינו יודע לעשותו והיא תמות אם לא יעשנו זה המדיר מותר לעשותו.

שו"ע יורה דעה סימן רכ"א סעיף ד':

ולא ירפא לבהמתו ואפי' אם אין דרך ליתן שכר לרופא אבל יכול לומר לו סם פלוני יפה לה והוא יעשנה ואם אינו יודע לעשותו והיא תמות אם לא יעשנה מותר המדיר לעשותו ...

*סכום: נ"ל דנחלקו בדרשת הפסוק "והשבתו לו" אם המדובר רק בהשבת גופו או גם בהשבת ממונו.*

*רע"ב: הפסוק מדבר בהשבת גופו, אי לכך אסור לו לרפאות את בהמתו. = רמב"ם*

*תפא"י: הפסוק מדבר גם בהשבת ממונו. = רא"ש, ר"ן, טור ושו"ע.*

# משנה מסכת נדרים פרק ו' משנה א'

הַנּוֹדֵר מִן הַמְבֻשָּׁל, מֻתָּר בַּצָּלִי וּבַשָלוּק. אָמַר קוֹנָם תַּבְשִׁיל שֶׁאֵינִי טוֹעֵם, אָסוּר בְּמַעֲשֵׂה קְדֵרָה רַךְ, וּמֻתָּר בְּעָבֶה וּמֻתָּר בְּבֵיצַת טְרָמִיטָא, וּבִדְלַעַת הָרְמוּצָה:

רע"ב: מותר בצלי ובשלוק. - כל שנתבשל יותר מבישולו הראוי נקרא שלוק:

תפא"י (ב): ובשלוק שאינו - מבושל כראוי, אבל במבושל יותר מדאי אסור [רי"ז]:

### רש"י נדרים מ"א ע"א:

שלוק – מבושל יותר מדאי.

### פ' הרא"ש נדרים מ"ט ע"א:

שלוק זה שנתבשל יותר מסתם בשול כדאיתא בכל הבשר (חולין ק' ע"א) דכבד אוסרת ואינה נאסרת, שלוקה אוסרת ונאסרת.

### ר"ן מסכת נדרים דף מט עמוד א:

שלוק בשיל ולא בשיל דנהי דשלוק נמי משמע מבושל יותר מדאי כדאמרינן בפ' כל הבשר (חולין דף קי) הכבד אוסרת ואינה נאסרת שלוקה אוסרת ונאסרת שלוק דהכא בשיל ולא בשיל הוא דבנדרים הלך אחר לשון בני אדם ותבשיל שנתבשל יותר מדאי בכלל מבושל הוא.

## בית יוסף יורה דעה סימן נ"ב:

ודעת הרמב"ם בפ"ז מהלכות שחיטה (ה"כ) כדעת הרא"ש שכתב והוא שיעמדו באותו מראה אחר ששלקו אותם מעט וממרסין בהם ונראה שהוא מפרש שליקה זו דהיינו בישול מועט לא בישול ביותר כמו שהוא בקצת מקומות בתלמוד ולענין הלכה כיון דהרמב"ם והרא"ש מסכימים לדעת אחת הכי נקטינן:

#### *סכום: רע"ב :שלוק הוא בשול יותר מהראוי = רש"י פ' הרא"ש*

#### *תפא"י: שלוק הוא שאינו מבושל כראוי = ר"ן, רא"ש ורמב"ם כמובא בבית יוסף.*

##### עיין בתס' יו"ט תרומות פרק י משנה י

משנה מסכת נדרים פרק ז' משנה ה'.

הַנּוֹדֵר מִן הַמִּטָּה, מֻתָּר בַּדַּרְגֵּשׁ, דִּבְרֵי רַבִּי מֵאִיר. וַחֲכָמִים אוֹמְרִים, דַּרְגֵּשׁ בִּכְלָל מִטָּה. הַנּוֹדֵר מִן הַדַּרְגֵּשׁ, מֻתָּר בַּמִּטָּה. הַנּוֹדֵר מִן הָעִיר, מֻתָּר לִכָּנֵס לִתְחוּמָהּ שֶׁל עִיר, וְאָסוּר לִכָּנֵס לְעִבּוּרָהּ. אֲבָל הַנּוֹדֵּר מִן הַבַּיִת, אָסוּר מִן הָאֲגַף וְלִפְנִים:

רע"ב: דרגש - מטה קטנה שנותנין אותה לפני מטה גדולה וממנה עולין למטה הגדולה:

תפא"י: (כ) בדרגש - מטה קטנה לקשט הבית:

רמב"ם פהמ"ש:

דרגש – מטה קטנה נותנין אותה לפני המטה הגדולה שנקראת מטה כמו הסלם שעולין אל המטה הגדולה ...

# תלמוד בבלי מסכת נדרים דף נ"ו ע"א

גמ' מאי דרגש אמר עולא ערסא דגדא

## ר"ן נדרים דף נ"ו ע"א

ערסא דגדא - נוהגין היו להציע מטה למזל הבית גדא מזל ודומה לו בסוף פרק במה אשה יוצאה (שבת דף סז) גד גדי וסנוק לא:

### תוספות נדרים דף נ"ו ע"א: דה"מ מותר בדרגש:

ערסא דגדא - מיטה העשויה לכבוד ולמזל ואין יושבין עליה:

סכום: רע"ב: הדרגש הוא מטה קטנה שנותנים לפני המטה הגדולה לעלות עליה = רמב"ם.

*תפא"י: הדרגש הוא מטה לקשוט הבית ואינה לשמוש = ר"ן ותוספות.*

*הערה: הדרגש נזכר גם במסכת כלים פרק י"ב משנה כ' ושם מבואר שהוא מטה מעור.*

למשנה מסכת נדרים פרק ח' משנה ד'.

עַד הַקַּיִץ עַד שֶׁיְּהֵא הַקַּיִץ, עַד שֶׁיַתְחִילוּ הָעָם לְהַכְנִיס בַּכַּלְכָּלוֹת. עַד שֶׁיַּעֲבוֹר הַקַּיִץ, עַד שֶׁיְּקַפְּלוּ הַמַּקְצוּעוֹת. עַד הַקָּצִיר, עַד שֶׁיַּתְחִילוּ הָעָם לִקְצוֹר קְצִיר חִטִּים אֲבָל לֹא קְצִיר שְׂעוֹרִים. הַכֹּל לְפִי מְקוֹם נִדְרוֹ, אִם הָיָה בָהָר בָּהָר, וְאִם הָיָה בַבִּקְעָה בַּבִּקְעָה:

רע"ב: עד שיקפלו המקצועות - המחצלאות שמיבשים עליהם התאנים, לאחר שנתיבשו מקפלין אותן מחצלאות ומניחין אותן לשנה הבאה:

תפא"י: (כא) עד שיקפלו המקצועות - ר"ל שיקפלו ויכריכו הסכינים להכניסן בתיקן להטמינן לשנה הבאה:

רמב"ם פהמ"ש:

ומקצועות הם המחצלאות ששוטחין עליהם התאנים להצטמק וליבש, ומה שאמרו עד שיקפלו רוב המקצועות, רוצה לומר עד שמאספין בני אדם מה ששוטחין ומקפלין המחצלאות ממקומות השטיחה.

ערוך (ערך מקצוע):

מקצוע – [פייגען מעסעער] (שבת קכ"ג) ג' כלים ניטלין בשבת מקצוע של דבילה וכו' פי' כלי ברזל שחותכין בו דבילה העשויה עגול ודומה זה למוקצה שלפניו. (מנחות נ"ה) פירוש כלי שעושין בו הגרורות והמקצוע יבא כמו מוקצה שפי' הגאון.

*ועיין עוד בערך מקצה ובערך מקצוע נוסף.*

פרש"י נדרים דף ס"א ע"ב:

עד שיעבור הקיץ אסור עד שיוכפלו המקצועות – הסכינים שקצצו בהן התאנים ומצניעין אותן כמו מקפלין את הכלים (שבת קי"ג) ...

ר"ן נדרים דף ס"א ע"ב:

עד שיקפלו המקצועות - הסכינים שהם מיוחדים לחתוך התאנים כשעושים מהן עיגולין נקראין מקצועות והכי אשכחן דקרי קרא לסכיני מקצועות דכתיב (ישעיהו מד) יעשהו במקצועות ואף העיגולין עצמן נקראים כן על שמן:

תוספות נדרים דף ס"א ע"ב:

עד שיקפלו רוב המקצועות - סכינים שקוצצין בהם עיגולי תאנים והעיגולים עצמן נקראין קציעות:

פי' הרא"ש נדרים דף ס"א ע"ב:

עד שיקפלו המקצועות – היינו הסכינין, ונכנסין לתוך קתיהן ...

נמוקי יוסף נדרים פרק ח':

שיקפלו המקצועות – מקצועות נקראים הסכינים המיוחדים לחתוך תאנים שעושים מהם עגולין. ואף העגולין עצמן נקראין כן יל שמן, וקרא קרי לסכינין מקצועות דכתיב (ישעיה' נ"ד) יעשהו במקצועות. וכשמסלקין אותן סכינין הוא גמר מלאכה של אותה חתיכה.

*סכום: רע"ב: המקצועות הן מחצלאות = רמב"ם.*

*תפא"י: המקצועות הן סכינים לעבוד התאנים = הערוך, רש"י, ר"ן, תוספות, רא"ש ונמוקי יוסף.*

הערה: רע"ב במסכת מסכת שביעית פרק ח משנה ו פירש במוקצה - כלי המיוחד לקוץ בו תאנים קרוי מוקצה: התפא"י פירש גם שם : שניידעמעססער (סכין המיוחד לכך.

משנה מסכת נדרים פרק י' משנה א'

נַעֲרָה הַמְארָסָה, אָבִיהָ וּבַעְלָהּ מְפֵרִין נְדָרֶיהָ. הֵפֵר הָאָב וְלא הֵפֵר הַבַּעַל, הֵפֵר הַבַּעַל וְלא הֵפֵר הָאָב, אֵינוֹ מוּפָר, וְאֵין צָרִיךְ לוֹמַר שֶׁקִּיֵּם אֶחָד מֵהֶן:

רע"ב: נערה המאורסה. - בת שתים עשרה שנה ויום אחד והביאה שתי שערות קרויה נערה, עד ששה חדשים. ובת י"א שנה ויום אחד, נדריה נבדקים, אם ידעה לשם מי נדרה ולשם מי הקדישה, נדרה נדר, ואף היא אביה ובעלה מפירין נדריה:

תפא"י (א) נערה - היינו בת י"ב ויום א' אעפ"י שלא הביאה ב' שערות [י"ד רל"ג, ורבינו משנה למלך פי"א מנדרים הניח זה בצ"ע],

מסכת נדה פרק ה' משנה ו':

בת אַחַת עֶשְׂרֵה שָׁנָה וְיוֹם אֶחָד, נְדָרֶיהָ נִבְדָּקִין. בַּת שְׁתֵּים עֶשְׂרֵה שָׁנָה וְיוֹם אֶחָד, נְדָרֶיהָ קַיָּמִין.

פרש"י:

אחר הזמן הזה - בתינוקת מבת שתים עשרה ויום אחד ולמעלה בתינוק מי"ג שנה ויום אחד ולמעלה:

רע"ב: נדריה קיימין. - והוא שהביאה שתי שערות. וכן בן שלש עשרה שנה ויום אחד נדריו קיימים, דוקא כשהביא שתי שערות:

,

תפא"י: (לט) - נדריה קיימין בהביאה ב' שערות:

תוספות נדרים דף ס"ו ע"ב:

נערה המאורסה אביה ובעלה מפירין נדריה - בשותפות ונערה הוי מבת שתים עשרה שנים וששה חדשים ומשם ואילך היא בוגרת ולכך נקט נערה למעוטי בוגרת דבוגרת אינה עוד ברשות האב:

רי"ף יבמות דף מ"א ע"א:

עד מתי הבת ממאנת עד שתביא שתי שערות, וכן הלכה:

רמב"ם הלכות נדרים פרק יא הלכה ד

הואיל והגיעו לשני הגדולים נדריהן קיימין, אע"פ שלא הביאו סימנין ועדיין לא נעשו גדולים לכל דבר, ודבר זה מדברי תורה שהמופלא הסמוך לאיש הקדשו ונדרו נדר, אע"פ שנדריהן קיימין אם חללו נדרן או נשבעו והחליפו אינן לוקין עד שיגדילו ויביאו שתי שערות.

פרוש הרא"ש:

נערה המאורסה – בת י"ב והביאה ב' שערות קרויה נערה עד שיעברו עליה ששה חדשים משהביאה ב' שערות ואז קרויה בוגרת ויצתה מרשות אביה ...

שו"ע יורה דעה סימן רל"ג סעיף א':

קטן בן י"ב שנה ויום אחד וקטנה בת י"א שנה וים אחד אם יודעים לשם מי נדרו ונשבעו נדריהם נדר ושבועתם שבועה אע"פ שלא הביאו ב' שערות ...

*סכום: רע"ב: דוקא שהביאה ב' שערות (וכן כתב במשנה נדה פרק ה' משנה ו') = ראש ורי"ף.*

*תפא"י: אף שלא הביאה ב' שערות = רש"י, תוספות, רא"ש (לא הזכירו שער), רמב"ם ושו"ע*

*ועיין בתפא"י נדה פרק ה' משנה ו' סימן ל"ט שכתב "בהביאה ב' שערות"*

*ועיין בגמרא נדה פרק יוצא דופן דף מ"ה ע"ב, וכן ברב אלפס יבמות סוף פרק י"ג*

סליקא מסכת נדרים בע"ה